Muzej posvecen emigrantima u Americi, 5/6/02. - 2002-06-05
Od kraja prošlog i početka ovoga stoljeća ogroman talas imigranata je preko New Yorka preplavio Sjedinjene Države. Veliki broj njih se
Istorija Sjedinjenih Država i priča o njenim useljenicima su nedjeljivi. Ovaj ponekad problematičan , ali trajan i plodonosan brak slavi se u Tenement muzeju smještenog na istočnoj strani Manhattan-a. Na prelazu stoljeća terminom ”tenements” označavala se izgradnja kuća za višečlane porodice sa niskim primanjima. Porodice koje su brojale pet, deset a ponekad i 12 članova trpale su se u male, trosobne stanove na donjoj istočnoj strani Manhattan-a. Mnogi od ovih domova su se tokom dana pretvarali u male radionice u kojima su članovi porodice pravili odjeću. Ovo je bio način na koji su, na početku, milioni useljenika u Sjedinjenim Dražavama iskusili takozvani novi svijet. Robin Marcato, direktor marketinga muzeja Tenement kaže da je ovaj muzej jedinstven u čuvanju od zaborava ovih skromnih početaka. Muzej je osnovan 1994. god. kao mjesto gdje su se amerikanci, čije su porodice došle ovamo još prije nekoliko generacija, mogli upoznati sa svojim precima i steći uvid u to kakav je bio njihov život kada su tek stigli u Sjedinjene Države. Muzej se nedavno preselio u zgradu na broju 97 u Ulici Orchard koja je bila dom za nekih sedam hiljada imigranata u periodu od 1863. god pa do 1935. kada je potpuno napuštena. Zvaničnici muzeja su istražili podatke o bivšim stanarima zgrade ,a zatim do najsitnijih detalja rekonstruisali domove četiri porodice koje su nekada tu stanovale.Radi se o porodicama poljskih imigranata Harris-a i Jenny Levine, porodice Gumpertz koja je sedamdesetih godina devetnaestog vijeka došla u Sjedinjene Države iz Njemačke, zatim italijansko-katolička porodica Baldizzi i porodica Rogarshevsky, ortodoksnih Jevreja koji su tu stanovali preko 35 godina. Nathalie Gumpertz , inače samohrana majka, bila je švalja. U stanu Gupertz-ovih možete vidjeti njenu šivaču mašinu postavljenu pored prozora gdje je svjetlo najbolje. Zidovi su pokriveni svijetlim tapetama sa cvijetnim dezenom - što možda pokazuje Nathali-no nastojanje da unese malo veselosti u njen skučeni stan. U stanu Rogarshevsky-ih atmosfera je mračnija. Otac porodice Abraham Rogarshevsky je umro i na malom stolu u gostinjskoj sobi postavljen je objed za ožalošćene. Objed se sastoji od narandži, kifli i jaja. U skladu sa jevrejskom tradicijom ogledala u stanu su pokrivena. Kustos muzeja Steven Long kaže da ovi stanovi znače mnogo više od nostalgičnog osvrta na prošlost: Ono što sam naučio od muzeja Tenement i iz pričama imigranata iz Ulice Orchard je to da prošlost može biti rezervoar za sadašnjost - isti problemi sa kojima su se suočavali stanari zgrade 97 u Ulici Orchard, u mnogim slučajevima su isti problemi sa kojima se mi danas suočavamo. Jedan od posjetitelja muzeja Deli Weinberg smatara da ovaj muzej ima izuzetnu važnost posebno u svjetlu prošlogodišnjih terorističkih napada. On objašnjava zašto: Smatram da postoji ogromno zaziranje, osjećam da postoje ljudi koji žele da se Sjedinjene Države zatvore. Mislim da je veoma avažno da ljudi shvate da je većina nas došla od nekuda. Mi smo imali sreću, dok jako puno ljudi nije sretno. I kada vidite šta se događa u toliko siromašnih zemalja jednostavno želite reći ”Raširimo ruke”. I mojim precima je neko pomogao. Mi svojim unucima kupujemo knjige i želimo da znaju da su drugi ljudi patili da bi oni sretno živjeli ovdje u Sjedinjenim Državama. Svake godine oko 90 hiljada ljudi posjeti muzej Tenement. Najnovija postavka muzeja je pokušaj da se oživi fizička i mentalna izolovanost rada u fabrikama odjeće na prelazu stoljeća.